
[bookmark: TextBodyBegin]Evropski parlament,
–	ob upoštevanju členov 144(5) in 132(4) Poslovnika,
A.	ker se varnostne razmere v Nigeriji zaradi stopnjevanja verskih in etničnih konfliktov ter konfliktov med skupnostmi zaostrujejo, zlasti v srednjem pasu države, kjer so spori med kmeti in nomadskimi pastirji zaradi zemljišč in vodnih virov od božiča povzročili doslej največje število smrtnih žrtev;
B.	ker so med 23. in 25. decembrom 2023 oboroženi strelci izvedli obsežen napad na več kot 160 vasi v zvezni državi Plateau, in sicer na upravnih območjih Bokkos, Barkin Ladi in Magu, kar je povzročilo več kot 335 smrtnih žrtev, med katerimi je bilo vsaj 200 članov krščanskih skupnosti;
C.	ker veliko razseljenih oseb trenutno živi v začasnih taboriščih z omejenim dostopom do vode, sanitarne oskrbe, hrane, zdravil in zdravstvenega varstva, tudi storitev na področju duševnega zdravja;
D.	ker je bilo po podatkih nigerijskih nevladnih organizacij od leta 2009 ubitih 52 000 kristjanov in 34 000 muslimanov, uničenih pa je bilo 18 000 cerkva in 2200 krščanskih šol;
E.	ker se je zaradi nasilja islamskih terorističnih skupin, kot sta Boko Haram in Islamska država v zahodnoafriški pokrajini, ki napadata tako kristjane kot muslimane na severovzhodu Nigerije, razselilo že več kot dva milijona ljudi;
F.	ker se dejavniki, ki podžigajo spopade, prekrivajo in med drugim izhajajo iz ozemeljskih sporov, etničnih trenj, dostopa do redkih virov in degradacije okolja;
1.	ostro obsoja nasilna dejanja med božičem, uperjena proti kristjanom in drugim skupnostim, ki so povzročila doslej največje število smrtnih žrtev, poškodb in razselitev, ter izraža solidarnost s tistimi, ki jih je to prizadelo;
2.	poziva nigerijske oblasti, naj ukrepajo zoper oborožene islamistične skupine, ki izrabljajo konflikt med kmeti in nomadskimi pastirji, ter jim priporoča, naj se posvetijo njegovim temeljnim vzrokom; svari, da je spore in napetosti mogoče izkoristiti za širjenje sovraštva na podlagi vere; se zaveda vloge podnebnih sprememb, tekmovanja za omejene vire in izginotja učinkovitih mediacijskih mehanizmov pri zaostrovanju spora med kmeti in nomadskimi pastirji, zaradi česar se pastirji selijo proti jugu;
3.	poziva nigerijske oblasti, naj izvedejo temeljito in neodvisno preiskavo božičnih napadov ter zagotovijo, da bodo storilci odgovarjali za svoja dejanja;
4.	poziva vse humanitarne akterje, naj zagotovijo, da bodo za reševanje krize dodeljena zadostna sredstva;
5.	pozdravlja razpravo nigerijskega parlamenta o tem vprašanju in poziva nigerijsko vlado, naj poveča varnost lokalnih skupnosti, spodbuja dialog med njimi in mediacijo v konfliktih ter ponovno izkaže zavezanost socialno-ekonomskemu okrevanju;
[bookmark: _GoBack]6.	pozdravlja tesno partnerstvo med Evropsko unijo in Nigerijo ter poziva k njegovi nadaljnji poglobitvi na področju varnosti, mediacije, medverskega in medkulturnega dialoga ter utrjevanja miru; poziva posebnega predstavnika EU za človekove pravice, naj obišče Nigerijo; pozdravlja, da je bil oktobra 2023 napovedan sveženj Global Gateway za Nigerijo v višini 900 milijonov EUR; 
[bookmark: TextBodyEnd]7.	naroči svoji predsednici, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko ter vladi in parlamentu Nigerije.

